पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर में जहां रोजाना मरीजों की संख्या बढ़ रही है। अस्पतालों में ऑक्सीजन की कमी से मरीजों को काफी परेशानियों का सामना करना पड़ रहा है। ऐसे मुश्किल दौर में भामाशाह भी बढ़ चढ़कर मदद में आगे आ रहे हैं।
सरकार ने भी भामाशाहों से सहयोग की अपील की है। इसका असर हुआ कि पिछले एक सप्ताह में कई जगह ऑक्सीजन प्लांट व सिलेंडरों की व्यवस्था के लिए संस्थाएं और लोग पहल कर रहे हैं। इसी कड़ी में अखिल भारतीय विश्नोई महासभा के वरिष्ठ उपाध्यक्ष ठेकेदार देवेंद्र बूड़िया ने भी पहल की है।
उन्होंने कांग्रेस नेता करणसिंह उचियारड़ा, समाजसेवी पूर्व उप जिला प्रमुख हीरालाल मुंडेल व राणाराम नैण तिलवासनी के सहयोग से 560 किलो प्रतिदिन क्षमता का ऑक्सीजन प्लांट लगाने का प्रस्ताव कलेक्टर को दिया। इस प्लांट की लागत 40 लाख रुपए आएगी। इन्होंने इसकी राशि भी कलेक्टर को सौंप दी।
यह प्लांट जल्द ही सरकारी अस्पताल में बनाया जाएगा। प्रतिदिन 80 सिलेंडर ऑक्सीजन बनाई जा सकेगी। इससे दर्जनों मरीजों की जान बचेगी। उल्लेखनीय है कि बूड़िया ने कोरोना काल में डेढ़ करोड़ की राशि जनसेवा के लिए दी है। मुख्यमंत्री सहायता कोष में 25 लाख 51 हजार , गुढा खेजड़ली गांव में 650 जरूरतमंद परिवार को खाद्य सामग्री किट के साथ नकद राशि दी। प्रदेश के अन्य हिस्सों गंगरार, बूंदी, सीकर, सांगोद ,टोंक में इसी तरह जरूरतमंदों में सामग्री बांटी। साथ ही जांबा स्थित गोशाला में गायों के चारे पानी व अन्य व्यवस्थाओं के लिए 50 लाख रुपए दिए। गुडा विश्नोइयां निवासी ठेकेदार बूड़िया ने बताया कि यह मुश्किल वक्त है। हर कोई सहयोग करेगा तो किसी न किसी की जान बचेगी।
पातावत ने दी आर्थिक सहायता
बाप. कांग्रेस नेता कुंभसिंह पातावत ने बूंगडी ग्राम में अग्नि पीड़ित दो किसान परिवारों को 7100 रुपए की आर्थिक सहायता दी। पातावत ने किसान बिरबलराम मेघवाल और रामसिंह को चेक देकर इस विषम परिस्थिति में संबल दिया।
ज्ञात रहे कि पातावत ने घोषणा की थी कि फलोदी क्षेत्र में कहीं पर भी आग लगने पर 7100 रुपए की आर्थिक मदद करेंगे। इस दौरान लूणा सरपंच प्रतिनिधि ईश्चरसिंह पातावत व देवीसिंह आदि मौजूद रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn